CELEX: 32012R0984
Language: mt
Date: 2012-10-24 00:00:00
Title: Regolament ta’ Implimentazzjoni tal-Kummissjoni (UE) Nru 984/2012 tal- 24 ta’ Ottubru 2012 li jemenda r-Regolament (KE) Nru 391/2007 li jistabbilixxi regoli ddettaljati għall-implimentazzjoni tar-Regolament tal-Kunsill (KE) Nru 861/2006 rigward in-nefqa mġarrba mill-Istati Membri għall-implimentazzjoni ta’ sistemi ta’ monitoraġġ u ta' kontroll applikabbli għall-Politika Komuni tas-Sajd

25.10.2012   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 295/9
               
            REGOLAMENT TA’ IMPLIMENTAZZJONI TAL-KUMMISSJONI (UE) Nru 984/2012
      tal-24 ta’ Ottubru 2012
      li jemenda r-Regolament (KE) Nru 391/2007 li jistabbilixxi regoli ddettaljati għall-implimentazzjoni tar-Regolament tal-Kunsill (KE) Nru 861/2006 rigward in-nefqa mġarrba mill-Istati Membri għall-implimentazzjoni ta’ sistemi ta’ monitoraġġ u ta' kontroll applikabbli għall-Politika Komuni tas-Sajd
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament tal-Kunsill (KE) Nru 861/2006 tat-22 ta’ Mejju 2006 li jistabbilixxi miżuri finanzjarji Komunitarji għall-implimentazzjoni tal-Politika Komuni tas-Sajd u fil-qasam tal-Liġi tal-Baħar (1), u b’mod partikolari l-Artikolu 8(2) tiegħu,
      Billi:
      
                  (1)
               
               
                  L-Unjoni ilha tiffinanzja azzjonijiet tal-Istati Membri fil-qasam tal-kontroll u tal-infurzar tas-sajd mill-1990, f'konformità mal-għanijiet stabbiliti fir-Regolament tal-Kunsill (KE) Nru 2371/2002 tal-20 ta' Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skont il-Politika Komuni dwar is-Sajd (2).
               
            
                  (2)
               
               
                  Ir-Regolament (KE) Nru 861/2006 jipprevedi, fost azzjonijiet oħra, miżuri finanzjarji tal-Unjoni fir-rigward tan-nefqa fuq il-kontroll, l-ispezzjoni u s-sorveljanza tas-sajd għall-perjodu mill-2007 sal-2013. Ir-Regolament tal-Kummissjoni (KE) Nru 391/2007 (3) jistabbilixxi regoli ddettaljati għall-implimentazzjoni ta' dawn il-miżuri.
               
            
                  (3)
               
               
                  Ir-Regolament (UE) Nru 693/2011 tal-Parlament Ewropew u tal-Kunsill (4), immodifika d-data sa meta l-Istati Membri jridu jinnotifikaw lill-Kummissjoni bil-programm annwali għall-kontroll tas-sajd tagħhom.
               
            
                  (4)
               
               
                  Għal raġunijiet ta' simplifikazzjoni u minħabba l-kost baxx ta' ċerti investimenti, huwa xieraq li jiġu aċċettati proġetti taħt EUR 40 000 mingħajr ma tintalab ġustifikazzjoni mill-Istati Membri.
               
            
                  (5)
               
               
                  Ir-regoli marbuta mad-dokumenti li jappoġġaw it-talbiet għal prefinanzjament, għandhom jiġu allinjati mad-dispożizzjonijiet relatati stabbiliti fir-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolamenti Finanzjaru li jgħodd għall-baġit ġenerali tal-Komunitajiet Ewropej (5)
                  
               
            
                  (6)
               
               
                  Fid-dawl tal-prinċipju ta’ ġestjoni finanzjarja soda, l-Istati Membri għandu jkollhom indikazzjonijiet ċari dwar ir-regoli li għandhom isegwu sabiex jibbenefikaw mill-għajnuna finanzjarja tal-Unjoni meta jġarrbu nfiq fil-qasam tal-kontroll u tal-infurzar tas-sajd.
               
            
                  (7)
               
               
                  Ir-regoli applikabbli għall-kontribuzzjoni finanzjarja tal-Unjoni għall-programmi ta’ kontroll nazzjonali għandhom jiġu ssimplifikati u ċċarati.
               
            
                  (8)
               
               
                  L-investimenti fil-qasam tal-kontroll u tal-infurzar jistgħu jitwettqu mill-awtoritajiet nazzjonali kompetenti, minn korpi amministrattivi jew mis-settur privat. Id-dikjarazzjoni tan-nefqa għandha tiġi adattata skont dan.
               
            
                  (9)
               
               
                  Ir-Regolament (KE) Nru 391/2007 għandu għalhekk jiġi emendat kif xieraq.
               
            
                  (10)
               
               
                  Il-miżuri previsti f’dan ir-Regolament huma konformi mal-opinjoni tal-Kumitat għas-Sajd u l-Akkwakultura,
               
            ADOTTAT DAN IR-REGOLAMENT:
      Artikolu 1
      Ir-Regolament (KE) Nru 391/2007 għandu jiġi emendat kif ġej:
      
                  (1)
               
               
                  Fl-Artikolu 3, il-paragrafu 1 huwa sostitwit b'dan li ġej:
                  “1.   L-Istati Membri li jixtiequ jirċievu kontribut finanzjarju għan-nefqa mġarrba skont l-Artikolu 8(a) tar-Regolament (KE) Nru 861/2006 għandhom jinnotifikaw lill-Kummissjoni bil-programm annwali għall-kontroll tas-sajd sal-15 ta' Novembru tas-sena li tippreċedi s-sena ta' implimentazzjoni kkonċernata.”
               
            
                  (2)
               
               
                  Fl-Artikolu 5, jitħassar il-punt (c).
               
            
                  (3)
               
               
                  Fl-Artikolu 10, it-titlu jinbidel għal “Prefinanzjament”
               
            
                  (4)
               
               
                  Fl-Artikolu 10, il-paragrafu 1, il-kelma “avvanz” hija sostitwita bil-kelma “prefinanzjament”.
               
            
                  (5)
               
               
                  Fl-Artikolu 10, il-paragrafu 2 huwa sostitwit b'dan li ġej:
                  “2.   Il-prefinanzjament għandu jitħallas jew abbażi tal-kuntratt konkluż bejn l-amministrazzjoni rilevanti u l-fornitur jew abbażi ta' kwalunkwe dokument ta' appoġġ li jagħmilha possibbli li tkun ivverifikata l-konformità tal-azzjonijiet iffinanzjati bit-termini tal-proġetti msemmija fil-paragrafu 1.”
               
            
                  (6)
               
               
                  Fl-Anness IV(a), il-punt (iv) huwa sostitwit b’dan li ġej:
                  
                              “(iv)
                           
                           
                              L-ispejjeż tal-ivjaġġar imġarrba mill-ispetturi, mill-prosekuturi pubbliċi, mill-imħallfin u s-sajjieda li jattendu l-korsijiet kif ukoll mill-persunal tat-taħriġ.”
                           
                        
            
                  (7)
               
               
                  L-Anness V huwa emendat kif ġej:
                  
                              (a)
                           
                           
                              il-punt (h) huwa sostitwit b’dan li ġej:
                              
                                          “(h)
                                       
                                       
                                          L-ispejjeż tas-salarji tal-persunal tal-amministrazzjonijiet nazzjonali u l-indennizzi”;
                                       
                                    
                        
                              (b)
                           
                           
                              jiżdied il-punt (i) li ġej:
                              
                                          “(i)
                                       
                                       
                                          Għotjiet.”
                                       
                                    
                        
            
                  (8)
               
               
                  Fl-Anness VI, il-punt (x) huwa sostitwit b’dan li ġej:
                  
                              “(x)
                           
                           
                              Fil-każ ta' taħriġ u seminars, għandhom jiġu inklużi tagħrif dwar is-suġġett u dwar il-kelliem, lista tal-parteċipanti kif ukoll id-data u l-post tat-taħriġ.”
                           
                        
            
                  (9)
               
               
                  L-Anness VII huwa sostitwit mit-test stabbilit fl-Anness ta’ dan ir-Regolament.
               
            Artikolu 2
      Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati.
         Magħmul fi Brussell, l-24 ta’ Ottubru 2012.
         
            
               Għall-Kummissjoni
            
            
               Il-President
            
            José Manuel BARROSO
         
      
      
         (1)  ĠU L 160, 14.6.2006, p. 1.
      
         (2)  ĠU L 358, 31.12.2002, p. 59.
      
         (3)  ĠU L 97, 12.4.2007, p. 30.
      
         (4)  ĠU L 192, 22.7.2011, p. 33.
      
         (5)  ĠU L 248, 16.9.2002, p. 1.
      
         ANNESS
         
            
               “ANNESS VII
               
                  Dikjarazzjoni tan-nefqa
               
               NEFQA (1) MĠARRBA MATUL IT-TWETTIQ TAL-PROGRAMM NAZZJONALI GĦALL-IMPLIMENTAZZJONI TA’ SISTEMI TA’ KONTROLL, SPEZZJONI U SORVELJANZA FUQ L-ATTIVITAJIET TAS-SAJD
               Imsemmija fl-Artikolu 11 tar-Regolament tal-Kummissjoni (KE) Nru 391/2007
               Deċiżjoni tal-Kummissjoni ta’/Nru._
               Referenza nazzjonali (jekk hemm)_
               Jiena, is-sottoskritt _ qiegħed nirrappreżenta lill-awtorità _ responsabbli għall-proċeduri finanzjarji u ta’ kontroll rilevanti, hawnhekk niċċertifika, wara verifika, li l-ammonti mniżżla aktar 'l isfel jirrappreżentaw l-ispiża totali, imħallsa fl-20, skont il-leġiżlazzjoni nazzjonali rilevanti, rigward proġetti approvati u b'referenza għal azzjonijiet stabbiliti fl-Artikolu 8(a) tar-Regolament tal-Kunsill (KE) Nru 861/2006:
               
                           (a)
                        
                        
                           Teknoloġija tal-kompjuter u netwerks tal-IT
                        
                        
                           _EUR (*)
                           
                        
                     
                           (b)
                        
                        
                           Apparat b'teknoloġija ta' kontroll mill-bogħod u apparat elettroniku ta' reġistrazzjoni u rappurtar
                        
                        
                           _EUR
                        
                     
                           (c)
                        
                        
                           Proġetti pilota dwar teknoloġiji ġodda
                        
                        
                           _EUR
                        
                     
                           (d)
                        
                        
                           Programmi ta’ taħriġ u ta’ skambju ta' impjegati tas-servizz ċivili involuti f’attivitajiet ta’ kontroll
                        
                        
                           _EUR
                        
                     
                           (e)
                        
                        
                           Skemi pilota ta’ spezzjoni u osservazzjoni
                        
                        
                           _EUR
                        
                     
                           (f)
                        
                        
                           Valutazzjoni tan-nefqa pubblika fil-qasam tal-kontroll
                        
                        
                           _EUR
                        
                     
                           (g)
                        
                        
                           Seminars u midja
                        
                        
                           _EUR
                        
                     
                           (h)
                        
                        
                           Akkwist u mmodernizzar ta’ bastimenti u inġenji tal-ajru
                        
                        
                           _EUR
                        
                     
                           TOTAL
                        
                        
                           _EUR
                        
                     Jiena niċċertifika wkoll li d-dikjarazzjoni tan-nefqa hija eżatta u l-applikazzjoni għall-ħlas tikkunsidra kwalunkwe rkupru li sar.
               L-operazzjonijiet twettqu skont l-objettivi stabbiliti fir-Regolament Nru 861/2006 u fir-Regolament (KE) Nru 391/2007, u skont id-dispożizzjonijiet tar-Regolament (KE) Nru 2371/2002, partikolarment rigward:
               
                           —
                        
                        
                           Il-konformità mal-kundizzjonijiet stabbiliti fir-Regolament (KE) Nru 391/2007. Fil-każ ta' kuntratti ta' akkwist, niċċertifika li l-kuntratti ngħataw lill-offerta bl-aqwa valur għall-flus, filwaqt li ġie evitat kwalunkwe kunflitt ta' interess, fir-rigward tal-prinċipji ta' trasparenza u ta' trattament ugwali u, fejn applikabbli, skont il-liġi tal-Komunità li tikkonċerna l-koordinazzjoni tal-proċeduri għall-għoti ta' provvisti ta' xogħlijiet pubbliċi u ta' kuntratti tas-servizz.
                        
                     
                           —
                        
                        
                           L-applikazzjoni tal-proċeduri ta’ ġestjoni u ta' kontroll bil-għan li jiġu vverifikati l-kunsinna tal-prodotti u l-għoti tas-servizzi kofinanzjati u r-realtà tan-nefqa mmirata lejn il-prevenzjoni, is-sejba u t-tiswija tal-irregolaritajiet, sabiex jiġu segwiti każijiet ta’ frodi, u sabiex jiġu rkuprati ammonti mħallsa mhux dovuti.
                        
                     Fl-aħħar nett, niċċertifika li rċevejt/li għadni ma rċevejtx (**) pagament bil-quddiem għall-azzjoni(jiet) _ imsemmija/imsemmijin aktar 'il fuq.
               Id-dikjarazzjoni tan-nefqa hija eżatta.
               Data,
               L-isem b’ittri kbar, timbru, il-kariga u firma tal-awtorità kompetenti
            
         
         
            (1)  L-investimenti msemmija fl-Artikolu 8(a)(i) tar-Regolament 861/2006 jistgħu jitwettqu mill-awtoritajiet nazzjonali kompetenti, minn korpi amministrattivi jew mis-settur privat.
         
            (*)  Iċ-ċifra eżatta mqarrba għal żewġ punti deċimali.
         
            (**)  Ħassar kif xieraq.”